Rũgano rwa 58: Daudi na Goliathu
Rĩu ningĩ Afilisiti magĩũka kũhũrana na Isiraeli. Nao ariũ atatũ a nyina na Daudi arĩa akũrũ me mbũtũ-inĩ ya ita rĩa Saulu. Mũthenya ũmwe Jesii akĩĩra Daudi atĩrĩ: ‘Ũkĩra woe eba ĩmwe ya ngano na mĩgate ũtwarĩre ariũ a nyũkwa. Ũrore ũrĩa matariĩ.’
Rĩrĩa Daudi aakinyire kĩraro-inĩ kĩa mbũtũ-rĩ, agĩteng’era gĩkundi-inĩ gĩa ita arore ariũ a nyina. Goliathu njamba nene ya Afilisiti ĩgĩũka ĩyumĩrĩtie kũnyũrũria Aisiraeli. Akoretwo agĩka ũguo o rũciinĩ na hwaĩ-inĩ ihinda rĩa mĩthenya 40. Akĩanĩrĩra akiuga atĩrĩ: ‘Wĩthurĩrei mũndũ ũmwe wanyu ahũrane na niĩ. Aahũra anjũrage-rĩ, tũgĩtuĩke ndungata cianyu. No ndamũhota ndĩmũrage, mũgũtuĩka ndungata ciitũ. Ndamũnyararithia, ũmwe wanyu oke tũrũe.’
Daudi akĩũria amwe a athigari atĩrĩ: ‘Ĩ atĩ mũndũ ũrĩa ũrĩũraga Mũfilisiti ũyũ, eherie rũmena harĩ Isiraeli, egwĩkwo atĩa?’
Mũthigari ũmwe akĩmũcokeria atĩrĩ, ‘Saulu nĩ ekũmũtongia. Na amũhe mwarĩ atuĩke mũtumia wake.’
Ĩndĩ Aisiraeli othe nĩmetigĩrĩte Goliathu tondũ aarĩ mũnene mũno. Aarĩ na ũraihu wa gũkĩra buti 9 (ta meta 3), na aarĩ na mũthigari ũngĩ wamũkuagĩra ngo yake.
Thigari imwe igĩthiĩ ikĩĩra Mũthamaki Saulu atĩ Daudi nĩ arenda kũrũa na Goliathu. Nake Saulu akĩĩra Daudi atĩrĩ: ‘Wee ndũngĩhota kũhũrana na Mũfilisiti ũcio. Nĩ ũndũ wee ũrĩ o mũndũ mũnyinyi, nake aatuĩkire mũndũ wa ita kuuma arĩ o mũnyinyi.’ Daudi agĩcokia atĩrĩ: ‘Nĩ ndoragire nduba o na mũrũthi iria cianyitĩte ng’ondu cia baba. Na Mũfilisiti ũyũ agũtuĩka ta ĩmwe yacio. Jehova nĩ ekũndeithia.’ Saulu akĩmwĩra atĩrĩ: ‘Thiĩ, Jehova nĩ egũikara hamwe nawe.’
Daudi agĩikũrũka karũũĩ-inĩ, agĩĩthurĩra tũhiga tũtano tũnyoroku, agĩtwĩkĩra kondo-inĩ gake. Nake akĩoya kĩgũtha agĩthiĩ gũtũngana na Mũfilisiti ũcio. Goliathu aamwona, akĩmũnyarara. Agĩciria nĩ kaũndũ kanini mũno kũraga Daudi.
Goliathu akĩmwĩra atĩrĩ, ‘Ũka harĩ niĩ, na nĩngũkũnengera nyamũ cia rĩera-inĩ, o na cia werũ.’ Nake Daudi akĩmwĩra atĩrĩ: ‘Wee ũgũũka harĩ niĩ na rũhiũ rũa njora, na itimũ rĩa mwenjerere, na rĩa kĩberethi, no rĩrĩ, niĩ ngũũka harĩ wee rĩĩtwa-inĩ rĩa Jehova. Mũthenya ũyũ wa ũmũthĩ nĩguo Jehova egũkũneana moko-inĩ makwa, na ngũkũgũtha ngũrage.’
Hĩndĩ ĩyo Daudi agĩtengera erekeire Goliathu. Rĩu akĩruta kahiga kuuma kondo-inĩ gake, agĩkĩra kĩgũtha-inĩ, akĩhiũria na hinya wake wothe. Kahiga kau gagĩcomoka ta rithathi gakĩgũtha thithi wa Goliathu, akĩgũa thĩ agĩkua! Na rĩrĩa Afilisiti monire atĩ njamba yao ĩĩgũkua, makĩũra. Aisiraeli makĩmateng’eria na makĩmatoria.
1 Samueli 17:1-54.
Ciũria
- Nĩ atĩa Goliathu ogitire mbũtũ ya ita rĩa Isiraeli?
- Goliathu aiganaga atĩa, na Mũthamaki Saulu eeranĩire kĩĩ harĩ mũndũ ũrĩa ũngĩamũragire?
- Daudi oigire atĩa rĩrĩa Saulu aamwĩrire atĩ ndaangĩhota kũhũrana na Goliathu tondũ we aarĩ o kamwana?
- Thĩinĩ wa macokio make harĩ Goliathu-rĩ, Daudi onanirie atĩa nĩeehokete Jehova?
- Ta ũrĩa ũrona mbica-inĩ, Daudi aahũthĩrire kĩĩ kũraga Goliathu, na gwatuĩkire atĩa harĩ Afilisiti thutha ũcio?
Ciũria ingĩ
- Thoma 1 Samueli 17:1-54.
Hitho ya Daudi ya kwaga guoya yarĩ kĩĩ, na tũngĩĩgerekania atĩa na ũũmĩrĩru wake? (1 Sam. 17:37, 45; Ef. 6:10, 11)
Nĩkĩ gĩtũmi Akristiano maagĩrĩirũo nĩ gwĩthema na roho wa kũng’eng’ana ta ũrĩa wa Goliathu rĩrĩa me mathako-inĩ kana mahurũkĩte? (1 Sam. 17:8; Gal. 5:26; 1 Tim. 4:8)
Ciugo cia Daudi cionanagia atĩa atĩ aarĩ na wĩtĩkio wa kũnyitwo mbaru nĩ Ngai? (1 Sam. 17:45-47; 2 Maũ. 20:15)
Handũ ha kuonania atĩ mbaara yaarĩ gatagatĩ-inĩ ka mbũtũ igĩrĩ cia ita-rĩ, ũhoro ũyũ ũũgũtuonia atĩa atĩ mbaara kũna kũna yaarĩ gatagatĩ-inĩ ka ngai cia maheni na Jehova, Ngai ũrĩa wa ma? (1 Sam. 17:43, 46, 47)
Matigari ma arĩa aitĩrĩrie maguta-rĩ, megerekanagia atĩa na mũhaano wa Daudi wa kwĩhoka Jehova? (1 Sam. 17:37; Jer. 1:17-19; Kũg. 12:17)
kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kam_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn